E-179/2009

Mál þetta var höfðað 12. desember 2008 og dómtekið 12. þ.m.

Stefnandi er NBI hf., Austurstræti 11, Reykjavík (vegna Landsbankans hf., Fjarðargötu 9, Hafnarfirði).

Stefndi er Húfur sem hlæja ehf., Skólavörðustíg 18, Reykjavík.

Stefnandi krefst þess að stefndi verði dæmdur til að greiða stefnanda skuld að fjárhæð 1.045.634 krónur, og bankakostnað (vanskilagjald) að upphæð 6.780 krónur, með dráttarvöxtum samkvæmt III. kafla vaxtalaga nr. 38/2001 og 1. mgr. 6. gr. sömu laga af 136.778 krónum frá 2. maí 2008 til 2. júní s.á, af 280.499 krónum frá þeim degi til 2. júlí s.á, af 412.663 krónum frá þeim degi til 5. ágúst s.á., af 511.016 krónum frá þeim degi til 2. september s.á. og af 1.045.634 krónum frá þeim degi til greiðsludags. Inn á skuldina hafi verið greiddar þessar innborganir: 2. apríl 2008 17.528 krónur og 13. maí 2008 250.000 krónur og verði tekið tillit til þeirra við uppgjör kröfunnar. Þá krefst stefnandi málskostnaðar úr hendi stefnda

Vörnum var haldið uppi af manni sem gerir enga grein fyrir því í greinargerð, sem hann skilaði, hver staða hans sé að því leyti að hann sé til þess bær að taka til varna og raunar tiltekur hann annan fyrirsvarsmann stefnda, þ.e. hinn sama og er tilgreindur í stefnu. Verður málið því dæmt sem útivistarmál, sbr. 1. mgr. 96. gr. laga nr. 91/1991.

Stefnandi kveður umstefnda skuld vera tilkomna vegna úttekta stefnda með VISA-greiðslukorti nr. 4539-8700-0010-8694. Greiðslukortið hafi verið útgefið til stefnda samkvæmt umsókn. Vegna vanskila stefnda á greiðslukortinu hafi heimild hans til notkunar þess verið afturkölluð. Eftirfarandi reikningar vegna úttekta stefnda á framangreindu greiðslukorti séu í vanskilum: 136.778 kr. – útgáfud. 22. apríl 2008, gjalddagi 2. maí s.á.-, 143.721 kr. – útgáfud. 21. maí 2008, gjalddagi 2. júní s.á.-, 132.164 kr. – útgáfud., 20. júní 2008, gjalddagi 2. júlí s.á. - , 98.353 kr. – útgáfud. 22. júlí 2008, gjalddagi 5. ágúst s.á., 534.618 kr. – útgáfud. 21. ágúst 2008, gjalddagi 2. september s.á. Samanlagt nemi framangreindar fjárhæðir 1.045.634 krónum. Bankakostnaður sé samkvæmt 33.11 lið gjaldskrár NBI hf.-Landsbankans og færist hann á hvern gjalddaga fyrir sig, samtals að fjárhæð 6.780 krónur. Skuld stefnda á VISA-kortinu nemi samtals 1.745.634 krónum að viðbættum vöxtum og kostnaði en hún sé tryggð með sjálfskuldarábyrgð að fjárhæð 700.000 krónur og sé í þessu máli einungis krafist þeirrar fjárhæðar sem sé án ábyrgðar. Skuldin hafi ekki fengist greidd þrátt fyrir innheimtutilraunir.

Kröfugerð stefnanda samrýmist framlögðum gögnum og verður fallist á kröfurnar, eins og nánar greinir í dómsorði, að öðru leyti en því að bankakostnaður verður ekki dæmdur auk hinnar umkröfðu fjárhæðar, 1.045.634 króna, þar sem ófullnægjandi grein er gerð fyrir þeirri kröfu og raunar óljóst hvort ætlan stefnanda sé sú sem hér var greint. Málskostnaður er ákveðinn 150.000 krónur.

Mál þetta dæmir S-kk-nf H. S-kk-nf héraðsdómari.

D ó m s o r ð:

Stefndi, Húfur sem hlæja ehf., greiði stefnanda, NBI hf. 1.045.634 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu af 136.778 krónum frá 2. maí 2008 til 2. júní s.á, af 280.499 krónum frá þeim degi til 2. júlí s.á, af 412.663 krónum frá þeim degi til 5. ágúst s.á., af 511.016 krónum frá þeim degi til 2. september s.á. og af 1.045.634 krónum frá þeim degi til greiðsludags; allt að frádregnum innborgunum að fjárhæð 17.528 krónur 2. apríl 2008 og 250.000 krónur 13. maí 2008.

Stefndi greiði stefnanda 150.000 krónur í málskostnað.

S-kk-nf H. S-kk-nf